Končno poročilo pooblaščenca za zaslišanje (1)

AT.40049 – MasterCard II

(Besedilo velja za EGP)

(2019/C 185/06)

1. Zadeva AT.40049 obravnava dva vidika sistema plačil s kartico Mastercard (2). To poročilo je pripravljeno v zvezi z osnutkom sklepa (v nadaljnjem besedilu: osnutek sklepa) in zadeva enega od teh vidikov: prej veljavna pravila o „čezmejnem pridobivanju“ v okviru navedenega sistema (3).

2. Čezmejno pridobivanje se pojavi, ko se trgovec ne nahaja v isti državi kot pridobitelj (4). V skladu z zadevnimi pravili je moral navedeni čezmejni pridobitelj izdajatelju plačati domačo privzeto večstransko medfranšizno provizijo (5), ki je veljala v državi trgovca, razen če se je čezmejni pridobitelj, ki se nahaja v drugi državi članici EGP kot trgovec, z izdajateljem predhodno dogovoril o medfranšizni proviziji.

3. Osnutek sklepa je naslovljen na družbe MasterCard Europe S.A., MasterCard Incorporated in MasterCard International Incorporated (skupaj imenovane „MasterCard“).

4. V skladu z osnutkom sklepa je družba MasterCard od 27. februarja 2014 do vključno 8. decembra 2015 kršila člen 101 PDEU in člen 53 Sporazuma EGP s tem, da je sprejemala sklepe, ki urejajo veljavno večstransko medfranšizno provizijo v zvezi s čezmejnim pridobivanjem v sektorju plačil s karticami v EGP.

5. Komisija je 9. aprila 2013 začela postopek v zvezi z družbo MasterCard. 9. julija 2015 je sprejela obvestilo o nasprotovanju, ki zajema oba vidika zadeve AT.40049.

6. Družbi MasterCard je bil 24. julija in 3. avgusta 2015 odobren dostop do nezaupnih dokumentov v preiskovalnem spisu. Na podlagi zahtevkov družbe MasterCard iz avgusta 2015 je GD za konkurenco ob soglasju zadevnih posredovalcev informacij organiziral postopek v zvezi s podatki, v skladu s katerim bi lahko določeni zunanji svetovalci družbe MasterCard v „podatkovni sobi“ dostopali do občutljivih informacij, pridobljenih v okviru preiskave Komisije, čeprav v anonimizirani obliki, če je bilo to potrebno.

7. Družba MasterCard je nasprotovala količini zakritih podatkov, ki jo je GD za konkurenco zahteval v osnutku poročila, ki so ga v podatkovni sobi za družbo MasterCard pripravili njegovi zunanji svetovalci. V zvezi s podskupino teh zakritih podatkov, ki je bila uporabljena za poseben oddelek tega poročila, mi je družba MasterCard predložila svoje ugovore v skladu s členom 7(1) Sklepa 2011/695/EU. Družba MasterCard je tudi zaprosila za odlog roka za svoj pisni odgovor na obvestilo o nasprotovanju.

8. V svojem sklepu iz aprila 2016 se nisem strinjal z oceno GD za konkurenco, da gre pri zakritih podatkih v navedenem oddelku za zaupne informacije. Prav tako sem spremenil rok za pisni odgovor družbe MasterCard na obvestilo o nasprotovanju, in sicer na dva tedna po tem, ko družba MasterCard prejme različico navedenega oddelka poročila brez zakritih podatkov. Pisni odgovor družbe MasterCard z dne 21. aprila 2016 je spoštoval ta spremenjeni rok.

9. GD za konkurenco je 22. aprila 2016 družbi MasterCard v podatkovni sobi zagotovil zadnji sveženj drugih odlomkov poročila. Družba MasterCard mi ni predložila teh odlomkov, da bi neodvisno ocenil njihovo naravo zaupnosti, GD za konkurenco pa se je zavezal, da jih bo objavil, če bodo s tem soglašale tretje osebe.

10. Družba MasterCard je v skladu s tem 6. maja 2016 predložila posodobljeno različico svojega odgovora na obvestilo o nasprotovanju.

11. V postopek sem vključil tri zainteresirane tretje osebe, od katerih sta prvi dve predstavljali tri subjekte, ki so zastopali sistem plačil s kartico Visa. Pri sprejemanju tretje zainteresirane tretje osebe sem pojasnil, zakaj je njen zahtevek za sodelovanje na ustnem zaslišanju prišel prepozno, da bi ji to lahko dovolil.

12. Družba MasterCard je svoje argumente predstavila na ustnem zaslišanju 31. maja 2016. Sodelovali sta tudi dve zainteresirani tretji osebi, ki sta zastopali sistem plačil s kartico Visa.

13. Družba MasterCard je 3. decembra 2018 predložila uradno ponudbo za sodelovanje s Komisijo. Med drugim je družba MasterCard v svoji ponudbi potrdila, da je prejela obvestilo o nasprotovanju, dobila popoln dostop do spisa ter imela dovolj možnosti, da Komisiji izrazi svoja stališča.

14. Na splošno menim, da se je v tem postopku spoštovalo učinkovito uveljavljanje procesnih pravic.

(1) V skladu s členoma 16 in 17 Sklepa predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29) (Sklep 2011/695/EU).

(2) V „odprtem“ (ali štiristranskem) plačilnem sistemu, kot je sistem Mastercard, so strani, ki sodelujejo pri vsakem nakupu s plačilno kartico, poleg lastnika/dajalca licence sistema vključene v: (1) imetnik kartice; (2) finančna institucija, ki je izdala to kartico (v nadaljnjem besedilu: izdajatelj); (3) „trgovec“; in (4) finančna institucija, ki trgovcu zagotavlja storitve, ki ji omogočajo, da kartico sprejme kot sredstvo za poravnavo zadevne transakcije (v nadaljnjem besedilu: pridobitelj).

(3) V zvezi z drugim vidikom zadeve AT.40049 potekajo postopki, in sicer medregionalne večstranske medfranšizne provizije, ki jih pridobitelji plačajo izdajateljem na podlagi transakcij trgovcev, ki se nahajajo v Evropskem gospodarskem prostoru (v nadaljnjem besedilu: EGP), ki so poravnane s potrošniškimi debetnimi ali kreditnimi karticami Mastercard, izdanimi zunaj EGP.

(4) Glej opombo 2 zgoraj za kratko razlago izrazov „trgovec“ in „pridobitelj“ v tem okviru.

(5) Večstranske medfranšizne provizije so zneski, ki jih v zvezi s transakcijami, poravnanimi s kartičnim plačilom v sistemu, kot je sistem Mastercard, običajno plača pridobitelj izdajatelju, če ni drugega „medfranšiznega“ dogovora, ki ga dvostransko skleneta izdajatelj in pridobitelj v zvezi z zadevno vrsto kartice in transakcije.